Hof sê oor Engelse leerders vir Afrikaanse skoleHoërskool Overkruin. Foto: Google Earth Die Gautengse onderwysdepartement kan voortgaan om nog 40 Engelse leerders by Hoërskool Montana en Overkruin te plaas, nadat die hooggeregshof vroeër vandag ŉ aansoek om ŉ dringende hofinterdik teen die opdrag van die departement van die hand gewys is. Montana en Overkruin, twee Afrikaanse skole in die noordelike voorstede van Pretoria, het op 6 Januarie ŉ instruksie van die departement ontvang om die bykomende leerders in te neem nadat hul toelatingslyste glo vroeër deur die departement goedgekeur is. “Die skole se regspan het aangevoer die twee skole het vanoggend reeds 340 nuwe gr. 8-leerders ingeneem, terwyl die departement se beleid hulle eintlik net toelaat om 245 leerders te akkommodeer,” het Anton Meijer, verslaggewer van Pretoria FM wat die hofverrigtinge bygewoon het, gesê. “Die departement se regspan het beweer die skole maak misbruik van die hofstelsel deur die interdik op die nippertjie aan te vra, terwyl die skole eintlik ŉ geruime tyd gelede reeds versoek is om die bykomende leerders te akkommodeer,” het Meijer gesê. Montana en Overkruin het op 19 Desember 2016 die laaste keer met die departement vergader, waar hulle deur die waarnemende distriksdirekteur versoek is om ŉ bykomende Engelse klas te akkommodeer. Die skole is ook beveel om hulself voor te berei om jaarliks ŉ groter hoeveelheid Engelse leerders in te neem. “Die skole het sedert 2000 ŉ ooreenkoms met die Gautengse onderwysdepartement om ŉ Engelse klas per graad te skep, aangesien daar nie genoeg Engelse skole in die omgewing is nie. Die regspan sê nou die skole het egter eenvoudig net nie meer kapasiteit om nog Engelse leerders in te neem nie, want daar is net nie genoeg infrastruktuur nie. Al sou die departement nog ŉ onderwyser vir die klas verskaf, raak dit ŉ gesondheids- en veiligheidsrisiko vir die leerders,” het Meijer verder gesê. Maroela Media het verlede jaar berig die LUR vir onderwys, Panyaza Lesufi, het die twee skole gekap omdat hulle nie sowat 33 Engelse leerders wou inneem nie. Lesufi het die skole daarvan beskuldig dat hulle traag is om te transformeer, maar die skole se beheerliggame het toe reeds gesê hulle het hul kapasiteit bereik. Na ŉ vergadering met die betrokke distrikskantoor, het dit geblyk dat die nuwe aanlynregistrasieproses vir leerders in Gauteng sommige van die leerlinge dubbeld geregistreer het en kon die meeste van die leerders by die skole geplaas word. Die regspan het verder aangevoer Montana en Overkruin moes ook Afrikaanssprekende leerders wegwys omdat Engelse ouers nie hul kinders na die naaste Engelse skool wil neem nie. Die onderwysdepartement het onlangs nog ŉ Engelse hoërskool in die omgewing gebou, maar ouers het verlede jaar tydens ŉ vergadering met die LUR gesê hulle weier om hul kinders na ŉ “amakoekblik” skool te neem wat net uit tydelike klasse bestaan. Die skool beskik ook volgens die ouers nie oor die nodige sportgeriewe nie. “Die skole se regspan het vanoggend gesê dit is ŉ bewys van die departement se onvermoë om voorsiening te maak vir die veranderende demografie van die omgewing. Hulle meen ook die departement is nie in staat om nuwe gehalte skole vir Gauteng te bou nie,” het Meijer berig.